Katar - Geopende Deure
Christelike bevolking 13% Christene in die land
2020 Ranglysposisie 27
2019 Ranglysposisie 38
Katar gaan in 2022 die gasheer wees vir die FIFA-Wêreldbeker. Die land word gesien as ’n moderne, bekoorlike en suksesvolle land wat almal verwelkom. Hierdie modernisering sluit egter nie godsdiens in nie.
Die staatsgodsdiens van Katar is konserwatiewe Wahabitiese Islam. Godsdiensgroepe wat nie Moslem is nie, naamlik Christene, kan slegs in privaathuise of in aangewese kampongs aanbid. Die verkondiging van die Evangelie is onwettig en kan tot tien jaar in die tronk of uitsetting uit die land lei.
Hierbenewens is Katar ’n absolute monargie. Die regering het ’n welsynstaat geskep met baie finansiële voordele vir Katarese burgers, maar verwag gehoorsaamheid in ruil daarvoor en laat geen teenkanting toe nie. Alhoewel alle buitelandse Christene redelik vry is om hul geloof uit te leef, hou die owerhede al hul aktiwiteite dop.
Daar is tans baie Christelike trekarbeiders in Katar, wat die land help om voor te berei vir die 2022 FIFA-Wêreldbeker. Hulle leef en werk in swak omstandighede en ervaar diskriminasie oor hul geloof van hul werkgewers. Ten spyte hiervan is hierdie Christelike gemeenskappe besig om te groei.
“Baie van diegene wat ons in Katar ontmoet, getuig dat hulle na die land gekom het vir die geleentheid om meer te verdien, maar dat God ’n groter plan gehad het.” – Pastoor Samuel*, wat sien hoe trekarbeiders Jesus vind
Pastoor Samuel verdien min geld vir elf ure se werk elke dag en verrig sy bedieningswerk in die aande. Hy vertel: “Ons kan nie te openlik evangeliseer nie, maar niemand kan ons verhoed om met ons medewerkers te gesels en teenoor hulle te getuig nie.”
BID VIR KATAR
Bid saam met Christelike trekarbeiders dat God aan hulle die geleenthede sal gee om Christus se liefde te betoon aan hul werkgewers, wat hulle mishandel.
Bid vir geïsoleerde gelowiges om bemoedig te word en vir geleenthede vir hulle om byeen te kom.
Bid vir Christelike bekeerlinge wat voel dat hulle nie hul geloof met Moslem-familielede kan deel nie. Mag hulle wysheid en onderskeiding ontvang.